**VI. Fejezet**

**KÖZBESZERZÉSI MŰSZAKI LEÍRÁS**

**szakmai útmutató a Semmelweis Egyetem**

**építési jellegű műszaki ügyeleti szolgálat ellátására, valamint azonnali hibaelhárítás és ezzel kapcsolatos helyreállítási munkák végzésére  
irányuló keretmegállapodásos közbeszerzési eljárásához**

a Közbeszerzési Dokumentumok VI. fejezete

**KÖZBESZERZÉSI MŰSZAKI LEÍRÁS**

A Semmelweis Egyetem (továbbiakban: szerződéskötésig **Ajánlatkérő**, azt követően **Megrendelő**) közbeszerzési eljárás keretében kívánja vállalkozásba adni Vállalkozónak (továbbiakban: szerződéskötésig **Ajánlattevő**, azt követően **Vállalkozó)** a beszerzés tárgyát képező **építési jellegű műszaki ügyeleti szolgálat ellátását, valamint az azonnali hibaelhárítást és az ezzel kapcsolatos helyreállítási munkákat** a vagyonkezelésében lévő ingatlanokra (360.000 m2 nettó szintterület, a hozzá tartozó telkekkel, építményekkel) az itt leírtaknak megfelelően.

1. **A hibaelhárítási tevékenység értelmezése**

**Hibaelhárítás**nak minősül a használatban lévő ingatlanok, közművek zavartalan, biztonságos üzemeltetését szolgáló javítási, hibaelhárítási tevékenység, amely a karbantartási ciklusok közötti időszakban előforduló váratlan hibák elhárításával a folyamatos elhasználódás rendszeres helyreállítását eredményezi.

Hibaelhárítással kapcsolatos helyreállítási munkának minősül a meghibásodás által a szerkezetekben, felületekben, burkolatokban, stb. okozott, vagy a hiba javítása, elhárítása során keletkeztetett elváltozásoknak legalább a meghibásodás előtti, vagy annál jobb minőségű helyreállítása, melyet a rendeltetésszerű használat érdekében el kell végezni.

1. **Vállalkozó feladata**

Váratlan hiba, vagy kár bekövetkezésekor a hibajelzést Vállalkozónak a saját diszpécserszolgálata útján fogadnia kell, majd a szükséges intézkedést meg kell tennie, hogy a meghibásodott szerkezet, szerkezeti rész, szerkezeti elem stb. a hibabejelentés prioritásának megfelelően a lehető leggyorsabban javításra, szerelésre, vagy kicserélésre, illetve helyreállításra kerüljön.

Vállalkozó feladatát képezi továbbá megrendelés esetén a sorozatos hibajavítási és helyreállítási munkálatok következtében kialakult nem megfelelő műszaki állapot megszüntetéséhez szükséges komplex rekonstrukciós feladatok elvégzése és szükség szerinti műszaki előkészítése a mindenkori hatályos előírások és jogszabályok szerint.

Vállalkozó kiemelt feladata a megszakítás nélküli 24 órás ügyeleti szolgálat biztosítása az év minden napján a feladatellátáshoz szükséges létszámban gépészeti víz-, gáz-, központifűtés-szerelő és villanyszerelő szerelőpárok folyamatos rendelkezésre-állásával, illetve ügyelet-irányító munkatárssal ügyeleti vagy készenléti beosztásban, folyamatos elérhetőséggel.

Vállalkozónak esetenként a Megrendelő kérésére a tevékenységével összefüggő adatszolgáltatást kell teljesítenie.

Szakágankénti bontásban – felsorolás szintjén részletezve – Vállalkozó feladata különösen az alábbi szerkezetek, szerkezeti részek, elemek hibajavítása, szerelése, cseréje, helyreállítása:

* 1. Építészet
* kőműves szerkezetek és szerelt falak,
* külső és belső vakolatok,
* padló és falburkolatok,
* nyílászárók,
* épületasztalos szerkezetek,
* lakatosszerkezetek,
* üvegezés,
* festés-mázolás, felületképzés,
* csapadékvíz, technológiai és üzemivíz elleni szigetelések,
* mobil bútorok, beépített bútorok és egyéb épülettartozékok,
* beépített árnyékolástechnikai berendezések,
* felirati táblák, információs jelzések,
* magastetők ácsszerkezete, fedéssel és kiegészítő szerkezetekkel együtt, bádogozás,
* lapostetők szigetelése kiegészítő szerkezetekkel együtt, bádogos munkák,
* vakolt, szerelt és burkolt homlokzatok,
* épületkörüli járdák, bejárati és belső lépcsők, korlátok, lábrácsok,
* folyókák, felszíni víz elvezetés, útburkolatok és útburkolati jelek,
* közlekedési jelző és útbaigazító táblák,
* kerti padok, kerítések és kapuk.
  1. Épületgépészet
* vízellátás és szennyvízelvezetés berendezési tárgyai és szerelvényei,
* nyomó-, lefolyóvezetékek és szerelvényeik,
* vízkezelő berendezések, szivattyúk, nyomásfokozók, szintkapcsolók,
* szennyvíztározók, zsírfogók, szennyvízátemelők,
* csatornázási műtárgyak, fedlapok,
* bojlerek, melegvíz-előállító berendezések és szerelvényeik,
* dugulás-elhárítás (adott esetben magasnyomású csatornatisztító gép igénybevételével),
* központifűtési radiátorok, konvektorok, termoventillátorok, fan-coilok és szerelvényeik,
* központifűtési csővezetékek és szerelvényeik,
* légtechnikai berendezések, ventillátorok, hőcserélők, konvektorok,
* légszűrők, zaj- és rezgéscsillapítók,
* légtechnikai csővezetékek, légcsatornák, elzáró- és szabályozószerkezetek,
* földgáz fogyasztói berendezés: fogyasztói vezeték és készülékek, szerelvények.
  1. Épületvillamosság (erősáram)
* A 0,4 kV-os fogadótól – azt bele nem értve – az al- és szinti elosztókon és kapcsoló berendezéseken keresztül a csatlakozási végpontokig és fényforrásokig – azokat is beleértve – a teljes villamos hálózat, különösen
* a villamos biztonsági, illetve védelmi egységek (biztosítékok, érintésvédelmi relék, stb.),
* az összes kapcsolóelem (alkonykapcsoló, időkapcsoló, stb.),
* a világítási hálózat összes eleme (térvilágítás, épületvilágítás, ezek lámpatestei, izzói),
* csatlakozási végpontok (3 és 1 fázisú aljzatok, elosztók), illetve
* az ezeket összekötő vezetékek,
* a villamos elosztószekrények zárhatóságát biztosító mechanikus részek, továbbá
* a javítások elvégzése után, a szabvány szerinti mérések elvégzése és azok jegyzőkönyvbeli dokumentálása.
* A hibaelhárítás mielőbbi megvalósulása érdekében a pályázónak rendelkeznie kell a teljes villamos hálózatra jellemző tartalék alkatrészekkel:
* olvadó biztosítékok 10-63A, biztosíték aljzatok, érintésvédelmi relék,
* tér- illetve épületvilágítás izzói, kiszolgáló elemei,
* összekötő elemek (kábelsaruk, érvéghüvelyek).
* érintésvédelmi szigetelésellenállás-mérési műszer.

Vállalkozónak esetenként a hibaelhárítási tevékenység végzése során fellelt egyéb más, az üzembiztonságot veszélyeztető hibák javítására is azonnal intézkednie kell. Ha a fellelt hiba a közbeszerzési eljárás dokumentációjában előírt minimum felszereltséggel megoldható, akkor azt az adott hibaelhárítás keretében kell javítania, vagy ellenkező esetben értesítenie kell a diszpécser szolgálatot, hogy az a szükséges intézkedéseket meg tudja tenni.

Vállalkozónak az esetenként bontással járó hibajavítások kapcsán felmerülő helyreállítási munkák elvégzésére árajánlat-adási kötelezettsége van, melyet a szerződésben rögzített határidők figyelembevételével kell teljesítenie. A helyreállítási munka igénylése, megrendelése minden esetben új hibajegy nyitásával történik.

* 1. Kivételek

Az alábbi felsorolás szerinti berendezések, hálózatok, rendszerek hibaelhárítása nem képezi Vállalkozó feladatát:

* klímaberendezések központi légkezelői,
* emelőgépek, felvonók,
* speciális orvos-technológiai berendezések,
* orvosigáz-ellátó hálózatok és berendezések,
* speciális tűzvédelmi berendezések, oltó berendezések,
* sorompók,
* beléptető rendszerek, épület-figyelő rendszerek,
* számítástechnikai hálózatok és berendezések,
* híradástechnikai, telefonnal, kommunikációval kapcsolatos hálózatok és berendezések,
* szükségáramforrások,
* szünetmentes áramforrások,
* erősáramú szakaszolók, teljesítménykapcsolók, fázisjavítók,
* kazánok, hőtermelő berendezések.

1. **A hibaelhárítással érintett területek, a hibabejelentések várható mennyisége**

Vállalkozó a 2. pontban meghatározott feladatának teljesítési helye a Semmelweis Egyetem szervezeti egységei, épületei, ingatlanállománya a hozzá kapcsolódó építményekkel, telken belüli út- és közműhálózatokkal az *1. sz. melléklet*ben részletezve, a közbeszerzési dokumentumokban meghatározottak szerint.

A kiemelt gyógyászati helyiségek felsorolását, alapterületét a *2. sz. melléklet* tartalmazza.

A kritikus ellátási területek felsorolása a *3. sz. melléklet*ben található.

Ajánlatkérő tájékoztatja Ajánlattevőt, hogy az eddigi tapasztalat alapján a hibabejelentések száma éves szinten 2000 ÷ 2200 között várható (átlagosan 170÷180 db/hónap).

1. **A hiba bejelentése, a hibajegy nyitása**

A Semmelweis Egyetem intézményei, illetve önálló gazdálkodással rendelkező szervezeti egységei által igényelt hibaelhárítási munkák bejelentése minden esetben a Semmelweis Egyetem által üzemeltetett Operatív Irányító Központon (továbbiakban: OIK) keresztül történik. Az igénybejelentés rögzítésekor az egyetemi HelpDesk (a továbbiakban: GLPI) rendszerben automatikusan generálódik egy sorszámmal ellátott hibajegy.

A GLPI rendszer olyan informatikai alkalmazás, amely lehetővé teszi a bejelentések, hibák nyilvántartását, továbbá biztosítja a Megrendelő és a Vállalkozó párhuzamos hozzáférését a Vállalkozót érintő feladatokhoz.

A rendszer működtetésének célja a Megrendelő épületeinek, ingatlanainak üzemeltetése során jelentkező műszaki jellegű feladatok kezelési folyamatainak teljes körű dokumentálása, ezzel ellenőrizhetővé, nyomon követhetővé tétele.

A rendszernek a bejelentéstől kiindulva a kivitelezési munka átvételéig bezárólag kell nyomon követnie a munkálatok eseményeit, a kapcsolódó dokumentumokkal (ajánlat, teljesítés-igazolás) egyetemben.

Igénybejelentőnek a bejelentés során minimálisan az alábbi adatokat kell megadnia:

* 1. bejelentés időpontja (automatikusan generálva a rögzítéskor);
  2. bejelentő szervezeti egység, intézmény (költségviselő) megnevezése, címe (SE intézmény);
  3. a munkavégzés helyének pontos címe (SE épület);
  4. a bejelentés tárgya (rövid, tömör megfogalmazás);
  5. az igényelt hibaelhárítási munka leírása (bővebben kifejtve, hogy abból a munka jellege, volumene tekintetében a Vállalkozó képet kapjon a feladatról, továbbá a pontos helyszín, emelet, szobaszám, stb.);
  6. a bejelentés minősítése (fontossági fokozata, prioritása);
  7. a helyszínen lévő igénybejelentői kontaktszemély neve, elérhetősége (aki az elvégzendő feladattal kapcsolatban műszaki felvilágosítást tud adni, a munkavégzés helyszínét, körülményeit ismeri, és aki személyében teljes felelősséggel tartozik Igénybejelentő részéről az elvégzendő tevékenységgel illetve munkával kapcsolatban, és a teljesítéssel kapcsolatos dokumentációkba jogosult észrevételt tenni);
  8. továbbá a bejelentés típusát: hiba, vagy kérelem.

A bejelentések besorolása prioritásuk szerint 3 kategóriába történik az alábbiak szerint:

1. *Kiemelt prioritású (nagyon fontos) csak hibaként jelenthető be*

* speciális, kiemelt helyiségek vagy azok üzemelését biztosító rendszerek hibaelhárítási munkái (a magas prioritással kezelendő kiemelt gyógyászati helyiségek ismertetését a *2. sz. melléklet* tartalmazza);
* közvetlen élet- és/vagy súlyos balesetveszélyt jelent;
* más rendszerek (elektromos, klíma, gáz, szennyvíz, gyengeáram, informatikai stb.) működését kiemelten veszélyezteti;
* közvetve vagy közvetlenül nagy anyagi kárral járó műszaki balesetveszélyt jelent;
* a létesítmény működését veszélyezteti;
* a szolgáltatás színvonalára érzékeny, „kényes” helyszíneket ellátó berendezések (pl. tűzivíz nyomásfokozó), illetve a komfort terek ellátó rendszereinek hibája, az előidéző ok értelmezése nélkül.

1. *Átlagon felüli prioritású (fontos) csak hibaként jelenthető be*

- közvetve balesetveszélyt jelent;

- más rendszerek (elektromos, klíma, gáz, szennyvíz, gyengeáram, informatikai stb.) működését veszélyezteti;

- közvetlen és azonnali bevételkiesést okoz;

- jelentős szolgáltatási problémát okoz;

- a további üzemeltetés hatósági előírásokba vagy jogszabályokba ütközik.

1. *Átlagos prioritású (közepes) hibaként és kérelemként is bejelenthető*

- minden egyéb, az 1. és 2. kategóriába nem sorolható bejelentés.

Az *5. sz. melléklet* tartalmazza a gyorsszolgálati hibabejelentések prioritásának összefoglaló táblázatát.

Az új bejelentésről a gyorsszolgálati hibaelhárítás végzésére szerződött Vállalkozó a GLPI rendszeren keresztül e-mail értesítést kap. A kiemelkedő és átlagon felüli prioritású hibák esetében Megrendelő diszpécsere minden esetben az e-mail-en történő bejelentéssel párhuzamosan telefonon is köteles értesíteni a Vállalkozó diszpécserét.

Vállalkozó GLPI hozzáférését a megrendelő Semmelweis Egyetem biztosítja. A rendszer használatának felhasználói szintű megismerése Vállalkozó erre feljogosított képviselőinek is kötelező. A továbbiakban a kommunikáció elsődleges helye a GLPI hibajegy. A hozzáféréssel rendelkező érintetteknek itt van lehetőségük egymás tájékoztatására, vagy információ kérésére, valamint a keletkezett dokumentumok tárolására. A rendszer használata mindkét fél részére kötelező, így biztosítva a hibajegy nyitásától annak lezárásáig tartó folyamat nyomon követhetőségét.

A megrendelői GLPI rendszeren keresztül kapott bejelentést a Vállalkozó diszpécsere rögzíti a saját nyilvántartási rendszerében a megrendelői bejelentéssel azonos tartalommal.

Vállalkozó a hibajegy prioritásának megfelelő időn belül köteles megkezdeni a hibaelhárítást és azt a lehető legrövidebb időn belül befejezni.

1. **A hibaelhárítási tevékenység végzésének általános szabályai**

A hibaelhárítási tevékenységet a hatályos jogszabályok, szakmai előírások, megrendelői utasítások betartásával kell végezni. Vállalkozó köteles a Megrendelő tevékenységére vonatkozó azokat a szabályzatokat, előírásokat is megismerni és betartani, amely a hibaelhárítási tevékenység végzésével összefüggésben rá is kötelezettségeket ír elő. Erről Megrendelő minden esetben előzetes tájékoztatást ad. Tájékoztatásul itt közöljük az egyetem valamennyi szabályzatának internetes elérhetőségét:

*http://semmelweis.hu/jogigfoig/dokumentumtar/szabalyzattar/*.

A hibaelhárítási tevékenységet a megrendelő által a közbeszerzési eljárásban előírt követelmények és a nyertes ajánlat alapján megkötött keretszerződésben előírt módon kell végezni. A keretszerződés elválaszthatatlan részét képezi a *4. sz. melléklet*, a Gyorsszolgálati hibaelhárítási protokoll (továbbiakban Protokoll), amely részletesen szabályozza a műszaki ügyeleti szolgálat ellátásának, az azonnali hibaelhárítás, és az ezzel összefüggő helyreállítási munka végzésének megrendelési és követési folyamatát.

A hibaelhárítási tevékenység végzése során bármilyen munkát csak olyan személy vagy személyek végezhetnek, akik rendelkeznek az adott munka végzéséhez szükséges szakmai ismeretekkel, szakmai képesítéssel. Ezt Megrendelő bármikor ellenőrizheti.

A hibaelhárítási tevékenység végzése során állandóan kell egy olyan kijelölt felelős személy a munkavégzés helyszínén, aki egy személyben jogosult a teljesítés tárgyának vonatkozásában képviselni a Vállalkozót a Megrendelő felé, és felel valamennyi tevékenység szakszerűségéért, a munkát végzők tevékenységért, a jogszabályok és előírások betartásáért. Ennek hiányában Megrendelő jogosult a munkavégzést leállítani, szüneteltetni és következményeit a Vállalkozónak kell viselnie.

A Megrendelő erre feljogosított, írásban közölt képviselői ellenőrizhetik és ellenőrzik a hibaelhárítási feladatok elvégzését. A Vállalkozónak az adott feladat elvégzését a hibaelhárítás helyszínén is igazoltatni kell az adott intézmény Megrendelő által előre megjelölt képviselőjével.

Amennyiben a teljesítéssel kapcsolatban észrevétel merül fel, vagy az elvégzett tevékenység mennyisége, minősége a szerződésnek való megfelelősége vitatott, akkor az ügy rendezésére irányuló szemléken, tárgyalásokon Megrendelőt – kizárólag – a szerződés szerint megjelölt és Vállalkozó felé közölt képviselője vagy az általa meghatalmazott személy képviselheti.

Egyetemi területekre, különös tekintettel a speciális (*2. sz. melléklet*) területekre, helyiségekbe történő belépésnél és az ott végzett tevékenységnél az adott intézmény szabályait és saját előírásait is be kell betartani, amit a Megrendelő képviseletében az e tárgykörben jogosulttal, az adott intézmény vezetőjével, vagy az általa kijelölt képviselőjével egyeztetni szükséges.

Átlagos fontosságú hibák esetén Megrendelő szervezésében, vele közösen az adott intézmény vezetőjével, vagy meghatalmazott képviselőjével a munkavégzés megkezdését egyeztetni kell. Az egyeztetésen jegyzőkönyvet kell felvenni, amelyben rögzíteni kell a munkavégzés megkezdésnek és befejezésének határidőit, a munkavégzésre vonatkozó utasításokat, továbbá az intézmény munkájának legkisebb mértékben történő zavarásának érdekében tett megállapodásokat.

Vállalkozónak biztosítania kell folyamatos elérhetőségét

* a Megrendelő bejelentés-nyilvántartó rendszerének GLPI felületén keresztül,
* E-mail-en,
* Mobil telefonon.

1. **Az elvégzett munka dokumentálása**

A GLPI rendszeren keresztül kapott hibabejelentést (hibajegyet) a hibaelhárítás befejeztével, a munka elvégzése után 15 napon belül a Vállalkozó köteles az általa kötelezően megadandó adatok kitöltése és a helyszínen leigazolt munkalap, valamint az elvégzett munkáról szóló költségvetés feltöltése, továbbá a ráfordított idő, anyag és díj költségek felvezetése után „Megoldva” státuszba állítani.

A költségvetést a Terc VIP programmal kell elkészíteni a készítés időpontjában aktuális adattár, a szerződés szerinti átlagos rezsióradíj és anyagköltség-engedmény alkalmazásával.

Vállalkozó által kötelezően kitöltendő rubrikák a hibajegyen:

1. hibaelhárításra kirendelt személyek,
2. a hibaelhárítási helyszíni munkavégzés megkezdésének időpontja,
3. a hibaelhárítás befejezésének időpontja,
4. utólagos helyreállítás szükségességének megjelölése,
5. a kijavított hibahelyszín rendeltetésszerű használatba történő visszaadásának időpontja,
6. amennyiben a hiba miatt részleges vagy teljes közmű és/vagy szolgáltatás kimaradás volt, a kimaradás kezdetét és a szolgáltatás újbóli biztosításának kezdetét is rögzíteni kell.

Vállalkozó minden esetben köteles a közműszolgáltatás várható kimaradásáról előzetesen az érintett Intézmény illetékeseit tájékoztatni és tájékozódni, hogy az üzembiztonság fenntartható az érintett közmű szolgáltatás kimaradás idejére is.

1. **A hibajegy lezárása**

A megoldás akkor tekinthető teljesítettnek, ha a Megrendelő erre jogosult képviselője a megoldás elfogadásával a GLPI rendszerben a hibajegyet lezárja. Vállalkozó csak és kizárólag a lezárt hibajegy birtokában számlázhat. A lezárt hibajegyet Vállalkozó a rendszerből közvetlenül elérheti.

Egy adott hónap teljesítéseiről a követő hónap elején Megrendelő teljesítésigazolást állít ki, amelyben igazolja, hogy az adott munkákat Vállalkozó elvégezte és jogosult annak ellenértékét leszámlázni.

Vállalkozó havonta két számlát állít ki. Egyiket a rendelkezésre-állás havi átalánydíjáról, másikat az adott hónapban teljesített eseti megrendelésekről összesítve.

1. **Vállalkozó műszaki ügyeleti szolgálatának létszám- és technikaigénye**

Vállalkozónak a műszaki ügyeletet legalább két, szakképzett épületgépész és villanyszerelő szakmunkásból álló szerelőpárral, továbbá egy fő legalább középfokú, szakirányú (épületgépész, vagy elektromos) végzettségű ügyelet-irányító munkatárssal kell ellátnia.

A szakirányú végzettségen túl szükséges a számítógépes alkalmazások felhasználó szintű ismerete (MS Office, Word, Excel, internet, levelező programok, stb.), valamint a Megrendelő bejelentés-nyilvántartó rendszere (GLPI) felhasználói szintű kezelésének elsajátítása.

A hibaelhárítást végző Vállalkozónak, tekintettel az egyetem szétszórt egységeire és a beavatkozások megkezdésének rövid idejére, szerszámigényére, legalább két, a szerelőpárok zavartalan munkájának biztosításához megfelelő, szerszámokkal és eszközökkel ellátott hibaelhárító gépkocsival kell rendelkeznie. A szerszámozottságnak és a felszerelésnek, valamint a tartalék anyagnak megfelelőnek kell lenni az adott szakmai területeken jelentkező meghibásodások elhárításához.

1. **Megrendelő által biztosított feltételek**

Megrendelő a Vállalkozó részére - előzetes kérelmére – térítésmentesen gépkocsi behajtási engedélyt biztosít a szolgáltatás ellátásához szükséges területekre. Vállalkozó előzetesen egyeztet Megrendelővel a behajtási engedélyek számával kapcsolatosan. Behajtási engedély csak a hibaelhárítással közvetlenül összefüggésben felvonuló gépjárművekre adható ki.

Megrendelő a Vállalkozónak a hibaelhárítással érintett ingatlanokban állandó használatra nem tud biztosítani helyiséget, irodát, raktárt, tárolási és parkolási területet. Amennyiben ez a helyzet változik, úgy külön megállapodásban térítés ellenében kerülhet sor ilyen megrendelői szolgáltatásra.

Megrendelő a szolgáltatás elvégzéséhez szükséges energia és közműszolgáltatásokat térítésmentesen a vételezési helyek előzetes egyeztetésével biztosítja.

Vállalkozó alkalmazottai a Megrendelő alkalmazottaihoz hasonlóan és azonos szabályok szerint használhatják a rendelkezésre álló szolgáltatásokat (vizesblokk, lift, a’la carte étterem, büfé, stb.).

Ideiglenes, a szolgáltatás elvégzéséhez szükséges megrendelői szolgáltatások biztosításának lehetőségét és feltételeit, mindig az eseti megrendelések teljesítésének megkezdése előtt a Vállalkozó kezdeményezésére egyeztetik a felelek.

1. **További az ajánlatadást segítő tájékoztatások**

Az Ajánlattevőnek az itt leírtak és a mellékletekben meghatározottak szerint kell ajánlatot tennie. Ajánlatkérő a Terc normarendszert és költségvetés készítő programot (Terc VIP Gold) használja.

A 322/2015. (X. 30.) Korm. rendelet 25. § (1) bekezdés szerint aránytalanul alacsony árajánlatnak minősül, ha az  ajánlattevő által ajánlott átlagos rezsióradíj alacsonyabb az  Építőipari Ágazati Párbeszéd Bizottság ajánlása alapján a Miniszterelnökséget vezető miniszter rendeletében megállapított minimális építőipari rezsióradíj mértékénél.

A rezsióradíj valamennyi, a díjban figyelembe vehető díjjellegű költséget kell hogy tartalmazza úgy, hogy arra már csak az ÁFA összege számítható fel az összesítőben.

Amennyiben a Terc tételeknél nem lelhető fel a felhasználásra kerülő díjtétel, akkor Megrendelő egységárelemzés bemutatását írhatja elő.

Tájékoztatjuk az Ajánlattevőt, hogy az anyagköltség elszámolása során Ajánlatkérő a Terc VIP Gold költségvetés készítő programnak a költségvetés készítése időpontjában aktuális negyedéves anyagárait veszi alapul.

Az anyagköltség-eltérítés %-os mértékére vonatkozó ajánlatukat ennek figyelembevételével tegyék meg, továbbá Ajánlatkérő a 80%-nál kisebb anyagköltség-eltérítést aránytalanul alacsony árnak, így az ajánlatot érvénytelennek tekinti. Ugyancsak érvénytelen a 100%-ot meghaladó ajánlat.

Amennyiben az Ajánlatkérő által használt programban nem lelhető fel a felhasználásra kerülő anyagféleség, akkor Megrendelő egységárelemzést, vagy beszerzési számla bemutatását írhatja elő és/vagy joga van megjelölni azt a helyet, ahol a szükséges anyag beszerezhető. Ajánlatkérő esetenként fenn tartja azt a jogát, hogy az anyagbeszerzésről maga gondoskodik.

Ajánlatkérő a Terc VIP Gold programmal rendelkezik, ezért a nyertes Ajánlattevőtől – a teljesítéshez kapcsolódóan – ennek a programnak a használatát kéri és követeli meg.

A rendelkezésre-állás havi díját úgy kell meghatározni, hogy az fedezetet nyújtson az ezzel kapcsolatban felmerülő minden költségre, így különösen a következőkre: 0-24 órás diszpécser szolgálat, eszközök, ügyeleti szakemberek, a szerződés teljesítésével kapcsolatos minden adminisztratív költség, bér- és bérjellegű költség, korlátlan számú kiszállási költség, a rezsianyagok költsége, valamint a munka elvégzéséhez szükséges anyagok, szerszámok és műszerek szállítási költsége, stb.

Mellékletek:

*1. sz. melléklet*: Érintett ingatlanok jegyzéke

*2. sz. melléklet*: Kiemelt gyógyászati helyiségek felsorolása

*3. sz. melléklet*: Kritikus ellátási területek

*4. sz. melléklet*: Gyorsszolgálati hibaelhárítási protokoll

*5. sz. melléklet*: Gyorsszolgálati hibabejelentések prioritása